เอกสารแนบ 3

  -----------------------------------------------------------------------
  สรุปสาระสำคัญของสัญญาต่างๆ ของบริษัทย่อย

  -----------------------------------------------------------------------

1. บริษัท อคิวเมนท์ จำกัด

 ใบอนุญาตประกอบกิจการโทรคมนาคม แบบที่สองที่ไม่มีโครงข่ายโทรคมนาคมเป็นของตนเอง เลขที่ 2ข/49/001

ผู้ออกใบอนุญาต : คณะกรรมการกิจการโทรคมนาคมแห่งชาติ

 อายุใบอนุญาต : 5 ปี ตั้งแต่ 30 พฤศจิกายน 2549 ถึง 29 พฤศจิกายน 2554

รูปแบบบริการ : เป็นบริการสื่อสารผ่านดาวเทียมที่ใช้จานสายอากาศขนาดเล็ก (VSAT)
เพื่อให้บริการจำกัดเฉพาะกลุ่ม การให้บริการแบ่งเป็น 2 รูปแบบ หลักๆ คือ

1. การให้บริการสื่อสารแบบทางเดียว (One Way Communications)

เป็นการบริการส่งสัญญาณเสียง ข้อมูล และสื่อผสม
จากสำนักงานของผู้ใช้บริการแห่งหนึ่งไปยังสำนักงานที่ต้องการรับสัญญาณดังกล่าว
และมีลักษณะการเชื่อมต่อเป็นแบบ Point to Multipoint (PtMP)
โดยสำนักงานที่ต้องการส่งสัญญาณต้องติดตั้งจานสายอากาศ (Antenna)
และชุดอุปกรณ์ส่งสัญญาณดาวเทียม (VSAT Equipment)
และสำนักงานที่ต้องการรับสัญญาณต้องติดตั้งจานสายอากาศ (Antenna)
และชุดอุปกรณ์รับสัญญาณดาวเทียม (VSAT Equipment)
ซึ่งสามารถนำไปประยุกต์ให้บริการกับผู้ใช้บริการในหลากหลายลักษณะ อาทิ

- บริษัทหลักทรัพย์ (Brokers) ที่ให้บริการรับซื้อขายหลักทรัพย์ให้กับลูกค้า

- สำนักงานข่าว ที่ให้บริการส่งข้อความให้กับสำนักงานข่าว, สถานีวิทยุ
และสถานีโทรทัศน์ที่ต้องการรับข่าวเพื่อนำไปอ่าน หรือนำไปออกอากาศ

2. การให้บริการสื่อสารแบบสองทาง (Two Way Communications)

เป็นการบริการสำหรับผู้ใช้บริการที่มีความต้องการทั้งรับและส่งสัญญาณเสียง ข้อมูล
และสื่อผสมระหว่างสำนักงานของผู้ใช้บริการที่ต้องการติดต่อสื่อสารกันได้ในเวลาพร้อมกัน
โดยการให้บริการดังกล่าวหากมีการติดต่อสื่อสารระหว่างสำนักงานสองแห่งจะเรียกการให้บริการแบบ
Point-to-Point (PtP) ซึ่งสามารถนำไปประยุกต์ให้บริการกับผู้ใช้บริการในหลากหลายลักษณะ
อาทิ

- กลุ่มพลังงานที่มีแท่นขุดเจาะน้ำมันในอ่าวไทย

- กลุ่มโรงแรม หรือรีสอร์ท ที่อยู่ตามเกาะหรือแหล่งท่องเที่ยวที่ห่างไหล

-
บริษัทข้ามชาติที่ทำธุรกิจและเช่าพื้นที่เปิดสำนักงานสาขาในอาคารสูงย่านใจกลางเมืองในประเทศไทย
รวมทั้งไม่มีพื้นที่ติดตั้งจานสายอากาศ แต่จำเป็นต้องติดต่อสื่อสารกับสำนักงานใหญ่

ขอบเขตการให้บริการ : ให้บริการจำกัดเฉพาะกลุ่มบุคคล ซึ่งได้กำหนดไว้ในกลุ่มลูกค้าเป้าหมาย
โดยบริษัทกำหนดขอบเขตการให้บริการทั้งที่เป็นข้อมูล, โทรศัพท์ และสื่อผสม
รวมทั้งมีเป้าหมายที่จะให้บริการภายในประเทศ และ บริการระหว่างประเทศ (ในลักษณะ Half
Circuit) โดยในส่วนของบริการระหว่างประเทศนั้น มีประเทศเป้าหมาย 2 ส่วนหลักๆ คือ

1. ประเทศที่บริษัทเคยได้สิทธิในการให้บริการอยู่แล้ว ภายใต้สัญญาร่วมการงานกับบริษัท ทีโอที
จำกัด (มหาชน) และบริษัทมีแผนจะยังคงให้บริการต่อไปเพื่อความต่อเนื่อง ได้แก่ กัมพูชา และ
ลาว

2. ประเทศที่บริษัทมีแผนงานจะขยายบริการเพิ่มเติม
โดยจะมุ่งไปที่ประเทศที่มีสาขาของกลุ่มบริษัทประเทศไทยไปลงทุน ได้แก่
ประเทศในแถบภูมิภาคเอเซียตะวันออกเฉียงใต้อื่นๆ (พม่า, เวียดนาม, มาเลเซีย, สิงคโปร์,
ฟิลิปปินส์, อินโดนีเซีย, บรูไน) และประเทศแถบเอเซียตะวันออกซึ่งมีศักยภาพสูง (จีน, ฮ่องกง,
เกาหลีใต้, ญี่ปุ่น)

ใบอนุญาตให้บริการอินเทอร์เน็ต แบบที่หนึ่ง เลขที่ NTC/MM/INT/ISP/I/010/2548

ผู้ออกใบอนุญาต : คณะกรรมการกิจการโทรคมนาคมแห่งชาติ

อายุใบอนุญาต : รายปี บริษัทได้รับใบอนุญาตเป็นปีที่ 3 (25 สิงหาคม 2550 - 24 สิงหาคม
2551)

รูปแบบบริการ : จากการที่บริษัทมิได้มีโครงข่ายเป็นของตนเอง ดังนั้น
บริษัทจะเช่าใช้/ให้บริการร่วมกับโครงข่ายจากผู้ให้บริการโครงข่าย (Network Provider)
รายต่างๆ แล้วแต่รูปแบบการใช้งาน, ลักษณะความต้องการของลูกค้า รวมถึงสถานที่ตั้งของลูกค้า
ว่าจะเหมาะสมกับโครงข่ายของผู้ให้บริการโครงข่ายรายใดมากที่สุด เช่น โครงข่าย ADSL ของ
True, ADC, TT&T และโครงข่าย iPSTAR สำหรับบริการอินเตอร์ความเร็วสูง

ขอบเขตการให้บริการ : บริษัทได้แบ่งรูปแบบการให้บริการออกเป็น 4 ส่วนหลักๆ
ตามกลุ่มลูกค้าเป้าหมายทั่วประเทศ คือ กลุ่มลูกค้าองค์กร (Corporate) กลุ่มลูกค้ารายย่อย
(Individual) กลุ่มลูกค้าอินเตอร์เน็ตไร้สายความเร็วสูง (Wi-Fi Hotspot) และกลุ่มลูกค้า
VoIP

 ใบอนุญาตประกอบกิจการโทรคมนาคม แบบที่หนึ่ง เลขที่ 1/50/011 การให้บริการบัตรโทรศัพท์ระหว่างประเทศ International Calling Card Service 

ผู้ออกใบอนุญาต : คณะกรรมการกิจการโทรคมนาคมแห่งชาติ

อายุใบอนุญาต : รายปี บริษัทได้รับใบอนุญาตเป็นปีที่ 2 (8 กุมภาพันธ์ 2550 - 7 กุมภาพันธ์
2551)

รูปแบบบริการ : บริการบัตรโทรศัพท์ระหว่างประเทศ เป็นบริการโทรคมนาคมประเภทที่ 1
ที่ไม่มีโครงข่ายโทรคมนาคมเป็นของตนเอง
แต่จะเป็นการเช่าใช้โครงข่ายโทรคมนาคมจากผู้ให้บริการโครงข่ายรายอื่นๆ
บริการบัตรโทรศัพท์ระหว่างประเทศของบริษัทได้ให้บริการภายใต้ชื่อบริการว่า CyberVoice
โดยในระยะแรกโครงข่ายที่บริษัทเช่าใช้บริการ ได้แก่ วงจร ADSL พร้อมบริการอินเตอร์เน็ต
ซึ่งเป็นโครงข่ายโทรคมนาคมเพื่อใช้เป็นช่องทาง Internet Access ในการส่งสัญญาณ VoIP
ออกไปยัง Business Partner ที่ต่างประเทศ
โดยบริษัททำการเช่าใช้บริการจากผู้ให้บริการโครงข่าย ADSL พร้อมบริการอินเตอร์เน็ต เช่น
TRUE, TOT, TT&T, SS โดยจำนวนสัญญาเช่าใช้โครงข่ายดัง กล่าวจะเพิ่มขึ้นเรื่อยๆ
ตามจำนวนจุดให้บริการของบริษัท

ขอบเขตการให้บริการ : ผู้ใช้บริการสามารถใช้บัตรโทรศัพท์
โทรไปยังหมายเลขปลายทางต่างประเทศทั่วโลกในอัตราพิเศษ ผ่านโทรศัพท์ระบบ VoIP
ที่ติดตั้งไว้ตามสถานที่ของผู้ร่วมให้บริการ เช่น โรงแรม อพาร์ทเม้นท์ ร้านอาหาร เป็นต้น

ใบอนุญาตการให้บริการอินเทอร์เน็ตเกตเวย์ระหว่างประเทศและบริการชุมสายอินเทอร์เน็ตแบบที่สอง
ที่ไม่มีโครงข่ายเป็นของตนเอง เลขที่ NTC/INT/II/001/2550

ผู้ออกใบอนุญาต : คณะกรรมการกิจการโทรคมนาคมแห่งชาติ

อายุใบอนุญาต : 8 กุมภาพันธ์ 2550 ถึง 7 กุมภาพันธ์ 2555

รูปแบบบริการ : บริการอินเทอร์เน็ตเกตเวย์ระหว่างประเทศ (International Internet
Gateway : IIG)
จะเป็นเสมือนชุมสายอินเทอร์เน็ตในการส่งผ่านข้อมูลอินเทอร์เน็ตระหว่างประเทศไทยกับประเทศอื่นๆ
ทั่วโลก โดยคิดค่าบริการตามอัตราความเร็ว (Speed)
ของการรับ/ส่งข้อมูลที่ต้องการเชื่อมต่อออกไปยังต่างประเทศ นอกจากนั้น
ยังมีค่าบริการในส่วนของวงจรเช่าภายในประเทศระหว่างสำนักงานของลูกค้า
กับสถานที่ตั้งของผู้ให้บริการ IIG (ในที่นี้คือ อาคารจัสมินทาวเวอร์) ซึ่งกลุ่มลูกค้าเป้าหมาย
ส่วนใหญ่จะเป็นผู้ให้บริการอินเทอร์เน็ต (Internet Service Provider : ISP) ต่างๆ
นั่นเอง ส่วนบริการชุมสายอินเทอร์เน็ต (National Internet exchange : NIX)
จะเป็นเสมือนชุมสายอินเทอร์เน็ตในการส่งผ่านข้อมูลอินเทอร์เน็ตภายในประเทศไทยเอง
จึงไม่จำเป็นต้องมีการเชื่อมต่อออกไปนอกประเทศ
จึงมีค่าบริการเฉพาะในส่วนของค่าเช่าอุปกรณ์บางส่วนที่ NIX
และค่าวงจรเช่าภายในประเทศระหว่างสำนักงานของลูกค้า กับสถานที่ตั้งของผู้ให้บริการ NIX
(ในที่นี้คือ อาคารจัสมินทาวเวอร์) ซึ่งกลุ่มลูกค้าเป้าหมาย ส่วนใหญ่จะเป็นผู้ให้บริการอินเทอร์เน็ต
(Internet Service Provider : ISP) ต่างๆ เช่นเดียวกับบริการ IIG

ขอบเขตการให้บริการ : ตามที่ได้กล่าวไปแล้วข้างต้น บริการอินเทอร์เน็ตเกตเวย์ระหว่างประเทศ
(International Internet Gateway : IIG)
จะเป็นการให้บริการส่งผ่านข้อมูลอินเทอร์เน็ตระหว่างประเทศไทยกับประเทศอื่นๆ ทั่วโลก
ในขณะที่บริการชุมสายอินเทอร์เน็ต (National Internet Exchange : NIX)
จะเป็นการให้บริการส่งผ่านข้อมูลอินเทอร์เน็ตภายในประเทศไทยเอง
โดยข้อมูลอินเทอร์เน็ตดังกล่าว อาจเป็นข้อมูลตัวอักษร รูปภาพ เสียง และภาพเคลื่อนไหวต่าง ๆ

2. บริษัท จัสมิน ซับมารีน เทเลคอมมิวนิเคชั่นส์ จำกัด

 สรุปสาระสำคัญของสัญญาร่วมลงทุนสร้างโครงข่ายเคเบิ้ลใต้น้ำ 

ชื่อสัญญา : สัญญาร่วมลงทุนสร้างโครงข่ายเคเบิ้ลใต้น้ำ

คู่สัญญา : บริษัท ทีโอที จำกัด (มหาชน) (ในสัญญาเรียกว่า “ทีโอที”) และบริษัท จัสมิน ซับมารีน
เทเลคอมมิวนิเคชั่นส์ จำกัด (ในสัญญาเรียกว่า “บริษัท”)

วันที่ทำสัญญา : 4 ตุลาคม 2534

อายุของสัญญา : 20 ปี

สาระสำคัญ : 1. ลักษณะของสัญญา
เป็นการตกลงร่วมสร้างโครงข่ายเคเบิ้ลใต้น้ำตามกำหนดเวลาภายใต้สัญญานี้
โดยมีกำหนดเวลาให้บริษัทมีสิทธิรับส่วนแบ่งรายได้เป็นเวลา 20 ปี นับแต่วันลงนามในสัญญา

2. กรรมสิทธิ์ในทรัพย์สินต่างๆ เครื่องมือและอุปกรณ์ต่างๆ
ตลอดจนทรัพย์สินที่มีเพื่อดำเนินการตามสัญญานี้
จะตกเป็นกรรมสิทธิ์ของทีโอทีทันทีที่ติดตั้งและทดสอบเรียบร้อยแล้ว
และทีโอทีจะมอบกลับมาให้บริษัทเป็นผู้ดูแลบำรุงรักษาตลอดอายุสัญญา

3. ค่าตอบแทน ทีโอทีจะแบ่งรายได้ที่ได้รับจากการให้บริการให้กับบริษัทในแต่ละปี เริ่มตั้งแต่วันที่ 4
ตุลาคม 2534 จนถึงวันที่ 3 ตุลาคม 2554 ดังนี้

1) รายได้ที่เกิดขึ้นจากการเปิดบริการของทีโอทีในส่วนของช่องสัญญาณสำหรับทางไกล
มีสูตรในการคำนวณ ดังนี้

รายได้ต่อปี = A x 365 x B x C

โดยที่ A = ระยะเวลาที่ทีโอทีใช้ กำหนดไว้ช่องสัญญาณละ 65 นาทีต่อวัน

B = จำนวนช่องสัญญาณซึ่งได้ติดตั้งเสร็จเรียบร้อยแล้วและเปิดให้บริการได้ระหว่างจุด

C = อัตราค่าบริการโทรศัพท์ทางไกลอัตโนมัติของทีโอที ต่อนาทีสำหรับเวลาภาคกลางวันระหว่างจุด

2) รายได้ที่เกิดขึ้นจากการเปิดบริการของทีโอที ในส่วนของช่องสัญญาณสำหรับท้องถิ่น
มีสูตรในการคำนวณ ดังนี้

รายได้ต่อปี = A x 365 x B x C

โดยที่ A = จำนวนครั้งที่ทีโอทีนำไปให้บริการ กำหนดไว้ช่องสัญญาณละ 22 ครั้งต่อวัน

B = จำนวนช่องสัญญาณซึ่งได้ติดตั้งเสร็จเรียบร้อยแล้วและเปิดให้บริการได้ระหว่างจุด

C = อัตราค่าบริการโทรศัพท์ภายในท้องถิ่นของทีโอที โดยใช้อัตรา 3 บาทต่อครั้ง

สำหรับส่วนแบ่งรายได้ที่บริษัทจะได้รับจากทีโอที นั้น กำหนดไว้เป็นร้อยละของรายได้ตามอัตราส่วน
ดังนี้

+----------------+--------------------------+--------------------------+
| ปีที่             |                          | ส่วนของรายได้ (ร้อยละต่อปี)   |
+----------------+--------------------------+--------------------------+
| 1              | 4 ต.ค. 34 - 3 ต.ค. 35    | 0.0                      |
|                |                          |                          |
| 2-3            | 4 ต.ค. 35 - 3 ต.ค. 37    | 31.0                     |
|                |                          |                          |
| 4              | 4 ต.ค. 37 - 3 ต.ค. 38    | 30.0                     |
|                |                          |                          |
| 5              | 4 ต.ค. 38 - 3 ต.ค. 39    | 29.0                     |
|                |                          |                          |
| 6              | 4 ต.ค. 39 - 3 ต.ค. 40    | 26.0                     |
|                |                          |                          |
| 7              | 4 ต.ค. 40 - 3 ต.ค. 41    | 24.0                     |
|                |                          |                          |
| 8-15           | 4 ต.ค. 41 - 3 ต.ค. 49    | 20.0                     |
|                |                          |                          |
| 16             | 4 ต.ค. 49 - 3 ต.ค. 50    | 17.5                     |
|                |                          |                          |
| 17             | 4 ต.ค. 50 - 3 ต.ค. 51    | 17.0                     |
|                |                          |                          |
| 18             | 4 ต.ค. 51 - 3 ต.ค. 52    | 16.0                     |
|                |                          |                          |
| 19             | 4 ต.ค. 52 - 3 ต.ค. 53    | 14.0                     |
|                |                          |                          |
| 20             | 4 ต.ค. 53 - 3 ต.ค. 54    | 13.0                     |
+----------------+--------------------------+--------------------------+

4. การประกันภัยทรัพย์สิน บริษัทจะต้องเอาประกันภัยโครงข่ายเคเบิ้ลใต้น้ำ และทรัพย์สินต่างๆ
ประเภทคุ้มครองการเสี่ยงภัยทุกชนิด (All Risks) เต็มมูลค่าของทรัพย์สินตลอดอายุสัญญา
โดยระบุให้ทีโอที เป็นผู้รับประโยชน์ร่วมและบริษัทเป็นผู้ชำระเบี้ยประกันและค่าใช้จ่ายอื่นๆ

5. การขยายขอบข่ายการให้บริการ ในระหว่างอายุสัญญา
หากทีโอทีจะขยายจำนวนวงจรของโครงข่ายเคเบิ้ลใต้น้ำ
หรือบริษัทจะเปลี่ยนแปลงรายการรายละเอียดของเครื่องอุปกรณ์ทั้งสองฝ่ายจะตกลงเจรจากันในรายละเอียดและเจรจาอัตราการแบ่งรายได้บนพื้นฐานของความเป็นธรรม

 สรุปสาระสำคัญของข้อตกลงต่อท้ายสัญญา ฉบับที่ 2 สัญญาร่วมลงทุนสร้างโครงข่ายเคเบิ้ลใต้น้ำ

ชื่อสัญญา : ข้อตกลงต่อท้ายสัญญา ฉบับที่ 2 สัญญาร่วมลงทุนสร้างโครงข่ายเคเบิ้ลใต้น้ำ

: สัญญาโอนและรับสิทธิและหน้าที่ ตามสัญญาร่วมทุนสร้างโครงข่ายเคเบิ้ลใต้น้ำ

คู่สัญญา : บริษัท ทีโอที จำกัด (มหาชน) (ในสัญญาเรียกว่า “ทีโอที”) และบริษัท จัสมิน ซับมารีน
เทเลคอมมิวนิเคชั่นส์ จำกัด กับ บริษัท ไทย ลองดิสแทนส์ เทเลคอมมิวนิเคชั่นส์ จำกัด
(ในสัญญาเรียกว่า “บริษัท”)

วันที่ทำสัญญา : 13 พฤษภาคม 2539

อายุของสัญญา : 15 ปี 5 เดือน

สาระสำคัญ : 1. ลักษณะของสัญญา
เป็นการตกลงร่วมสร้างโครงข่ายเคเบิ้ลใต้น้ำตามกำหนดเวลาภายใต้สัญญานี้
โดยมีกำหนดเวลาให้บริษัทมีสิทธิรับส่วนแบ่งรายได้ตั้งแต่ส่งมอบและเปิดให้บริการได้จนถึงวันสิ้นสุดของสัญญาสัมปทาน
คือวันที่ 3 ตุลาคม พ.ศ. 2554 เป็นเวลา 15 ปี นับแต่วันลงนามในสัญญา

2. กรรมสิทธิ์ในทรัพย์สินต่างๆ เครื่องมือและอุปกรณ์ต่างๆ
ตลอดจนทรัพย์สินที่มีเพื่อดำเนินการตามสัญญานี้จะตกเป็นกรรมสิทธิ์ของทีโอทีทันทีที่ติดตั้งและทดสอบเรียบร้อยแล้ว
และทีโอทีจะมอบกลับมาให้บริษัทเป็นผู้ดูแลบำรุงรักษาตลอดอายุสัญญา

3. ค่าตอบแทน
ทีโอทีจะแบ่งรายได้ที่ได้รับจากการให้บริการโครงข่ายเคเบิ้ลใต้น้ำให้กับบริษัทในแต่ละปี
เริ่มตั้งแต่วันที่เปิดให้บริการจนถึงวันที่ 3 ตุลาคม 2554 ดังนี้

1) รายได้ที่เกิดขึ้นจากการเปิดบริการของทีโอที ในส่วนของช่องสัญญาณสำหรับทางไกล
มีสูตรในการคำนวณ ดังนี้

รายได้ต่อปี = A x 365 x B x C

โดยที่ A = ระยะเวลาที่ทีโอทีใช้ กำหนดไว้ช่องสัญญาณละ 65 นาทีต่อวัน

B = จำนวนช่องสัญญาณซึ่งได้ติดตั้งเสร็จเรียบร้อยแล้วและเปิดให้บริการได้ระหว่างจุด

C = อัตราค่าบริการโทรศัพท์ทางไกลอัตโนมัติของทีโอที ต่อนาทีสำหรับเวลาภาคกลางวันระหว่างจุด

2) รายได้ที่เกิดขึ้นจากการเปิดบริการของทีโอที ในส่วนของช่องสัญญาณสำหรับท้องถิ่น
มีสูตรในการคำนวณ ดังนี้ (แก้ไขเพิ่มเติมตามข้อตกลงต่อท้ายสัญญา ฉบับที่ 1)

รายได้ต่อปี = A x 365 x B x C

โดยที่ A = จำนวนครั้งที่ทีโอทีนำไปให้บริการ กำหนดไว้ช่องสัญญาณละ 22 ครั้งต่อวัน

B = จำนวนช่องสัญญาณซึ่งได้ติดตั้งเสร็จเรียบร้อยแล้วและเปิดให้บริการได้ระหว่างจุด

C = อัตราค่าบริการโทรศัพท์ภายในท้องถิ่นของทีโอที โดยใช้อัตรา 3 บาทต่อครั้ง

สำหรับส่วนแบ่งรายได้ที่บริษัทจะได้รับจากทีโอที นั้น
กำหนดไว้เป็นร้อยละของรายได้ตามอัตราส่วนดังนี้

+----------------+------------------------+---------------------------+
| ปีที่             |                        | ส่วนของรายได้ (ร้อยละต่อปี)    |
+----------------+------------------------+---------------------------+
| 1              | 4 ต.ค. 39 - 3 ต.ค. 40  | 26.0                      |
|                |                        |                           |
| 2              | 4 ต.ค. 40 - 3 ต.ค. 41  | 24.0                      |
|                |                        |                           |
| 3-10           | 4 ต.ค. 41 - 3 ต.ค. 49  | 20.0                      |
|                |                        |                           |
| 11             | 4 ต.ค. 49 - 3 ต.ค. 50  | 17.0                      |
|                |                        |                           |
| 12             | 4 ต.ค. 50 - 3 ต.ค. 51  | 16.5                      |
|                |                        |                           |
| 13             | 4 ต.ค. 51 - 3 ต.ค. 52  | 15.5                      |
|                |                        |                           |
| 14             | 4 ต.ค. 52 - 3 ต.ค. 53  | 13.5                      |
|                |                        |                           |
| 15             | 4 ต.ค. 53 - 3 ต.ค. 54  | 12.5                      |
+----------------+------------------------+---------------------------+

4. การประกันภัยทรัพย์สิน บริษัทจะต้องเอาประกันภัยโครงข่ายเคเบิ้ลใต้น้ำ และทรัพย์สินต่างๆ
ประเภทคุ้มครองการเสี่ยงภัยทุกชนิด (All Risks) เต็มมูลค่าของทรัพย์สินตลอดอายุสัญญา
โดยระบุให้ทีโอที เป็นผู้รับประโยชน์ร่วมและบริษัทเป็นผู้ชำระเบี้ยประกันและค่าใช้จ่ายอื่นๆ

3. บริษัท จัสเทล เน็ทเวิร์ค จำกัด

 สรุปสาระสำคัญของใบอนุญาตประกอบกิจการโทรคมนาคมแบบที่สอง ที่มีโครงข่ายเป็นของตนเอง เลขที่ 2ก/49/003

ชื่อใบอนุญาต : ใบอนุญาตประกอบกิจการโทรคมนาคมแบบที่สอง ที่มีโครงข่ายเป็นของตนเอง

ผู้ออกใบอนุญาต : คณะกรรมการกิจการโทรคมนาคมแห่งชาติ

ผู้รับใบอนุญาต : บริษัท จัสเทล เน็ทเวิร์ค จำกัด

วันที่ออกใบอนุญาต : 30 พฤศจิกายน 2549

วันที่ใบอนุญาตสิ้นอายุ : 29 พฤศจิกายน 2564

สาระสำคัญ : 1. ลักษณะใบอนุญาตเป็นใบอนุญาตให้บริษัทสามารถประกอบกิจการโทรคมนาคม
ตามที่ได้รับอนุญาต ซึ่งได้รับความเห็นชอบจากคณะกรรมการกิจการโทรคมนาคมแห่งชาติ
โดยมีกำหนดเวลาให้บริษัทดำเนินกิจการได้เป็นเวลา 15 ปี นับแต่วันที่ออกใบอนุญาต

2. ผู้รับใบอนุญาตสามารถให้บริการโทรคมนาคมจำกัดเฉพาะกลุ่มบุคคล
โดยให้บริการบนโครงข่ายของตนเอง ตามลักษณะและประเภทกิจการโทรคมนาคม
ระยะเวลาการให้บริการและพื้นที่การให้บริการ
รูปแบบโครงสร้างโครงข่ายโทรคมนาคมและรูปแบบบริการ
ตามที่คณะกรรมการกิจการโทรคมนาคมเห็นชอบ และกำหนดในเงื่อนไขใบอนุญาต

  3. การเพิ่มเติมลักษณะหรือประเภทบริการอื่นใดนอกจากที่ได้รับอนุญาตตามเงื่อนไข
  ให้ผู้รับใบอนุญาตแจ้งให้คณะกรรมการกิจการโทรคมนาคมแห่งชาติทราบเพื่อพิจารณา
  และนำส่งรายละเอียดข้อมูลต่างๆ ตามที่คณะกรรมการร้องขอ

  4. ค่าธรรมเนียมและค่าบริการในกิจการโทรคมนาคม
  ผู้รับใบอนุญาตจะต้องกำหนดค่าธรรมเนียมและค่าบริการในอัตราเดียวกันสำหรับบริการลักษณะหรือประเภทเดียวกัน
  ทั้งนี้ต้องปฏิบัติต่อผู้ใช้บริการ ผู้รับใบอนุญาตหรือผู้ประกอบกิจการโทรคมนาคมรายอื่นๆ
  บนพื้นฐานของความเป็นธรรม โดยการกำหนดและเปลี่ยนแปลงอัตราค่าธรรมเนียม หรือค่าบริการ
  ให้ปฏิบัติตามประกาศโทรคมนาคมและระเบียบ ข้อบังคับ ประกาศ คำสั่ง ข้อกำหนด
  หรือหลักเกณฑ์ใดๆ ที่เกี่ยวข้องที่คณะกรรมการกิจการโทรคมนาคมแห่งชาติกำหนด

4. บริษัท จัสมิน อินเตอร์เนต จำกัด

 สรุปสาระสำคัญของใบอนุญาตให้บริการอินเตอร์เนตแบบที่หนึ่ง เลขที่ NTC/MM/INT/ISP/I/015/2549

 ชื่อใบอนุญาต : ใบอนุญาตให้บริการอินเตอร์เนตแบบที่หนึ่ง เลขที่ NTC/MM/INT/ISP/I/015/2549

ผู้ออกใบอนุญาต : คณะกรรมการกิจการโทรคมนาคมแห่งชาติ

ผู้รับใบอนุญาต : บริษัท จัสมิน อินเตอร์เนต จำกัด

วันที่รับใบอนุญาต : 28 กรกฎาคม 2550

วันที่หมดอายุ : 27 กรกฎาคม 2551

สาระสำคัญ : บริษัท จัสมิน อินเตอร์เนต จำกัด ให้บริการอินเตอร์เนต (Internet Service)
ภายใต้ขอบเขตของใบอนุญาตการให้บริการอินเตอร์เนต แบบที่หนึ่ง
ประเภทไม่มีโครงข่ายโทรคมนาคมเป็นของตนเอง
(เช่าใช้ผ่านโครงข่ายโทรคมนาคมของโทรคมนาคมผู้ให้บริการอื่น) เฉพาะบริการอินเตอร์เนต
ดังต่อไปนี้

1. การให้บริการอินเตอร์เนตแบบ Narrowband (Dialup Modem)

2. การให้บริการอินเตอร์เนตแบบ Broadband (Dialup Modem)
โดยเชื่อมต่ออินเตอร์เนตผ่านสายโทรศัพท์ในโครงข่ายดิจิตอล (ISDN)

3. การให้บริการอินเตอร์เนตแบบ ADSL

4. การให้บริการอินเตอร์เนตแบบสายเช่า Leased Line

5. การให้บริการอินเตอร์เนตแบบ WiFi ย่านความถี่วิทยุ 2.4 GHz กำลังส่ง EIRP ไม่เกิน 100
มิลลิวัตต์

6. บริการเสียงผ่านการให้อินเตอร์เนต (Voice over Internet Protocol หรือ Internet
Telephony) เฉพาะการให้บริการจากคอมพิวเตอร์ถึงคอมพิวเตอร์
และคอมพิวเตอร์ถึงเครื่องโทรศัพท์ที่ไม่มีการใช้เลขหมายโทรศัพท์ในการให้บริการ

7. บริการการอินเตอร์เนตแบบให้บริการผ่านโครงข่ายคลื่นความถี่ Cellular

8. บริการแลกเปลี่ยนข้อมูลอิเล็คทรอนิกส์ (Electronic Data Interchange: EDI)

9. บริการอื่นๆ ได้แก่ Web Hosting , Mail Hosting, Dedication Server,
Co-location Data และ Backup server

 สรุปสาระสำคัญของใบอนุญาตประกอบกิจการโทรคมนาคม แบบที่หนึ่ง เลขที่ 1/50/001

 ชื่อใบอนุญาต : ใบอนุญาตประกอบกิจการโทรคมนาคม แบบที่หนึ่ง เลขที่ 1/50/001

ผู้ออกใบอนุญาต : คณะกรรมการกิจการโทรคมนาคมแห่งชาติ

ผู้รับใบอนุญาต : บริษัท จัสมิน อินเตอร์เนต จำกัด

วันที่รับใบอนุญาต : 25 มกราคม 2551

วันที่หมดอายุ : 24 มกราคม 2552

สาระสำคัญ : บริษัท จัสมิน อินเตอร์เนต จำกัด สามารถให้บริการบัตรโทรศัพท์ระหว่างประเทศ
(International Calling Card) การให้บริการขายต่อบริการ ภายใต้ขอบเขตใบอนุญาต
ประกอบกิจการโทรคมนาคม แบบที่หนึ่ง เลขที่ 1/50/001

สรุปสาระสำคัญของสัญญาเช่าโครงข่าย อินเตอร์เนต โปรโตคอล (โครงข่ายไอพี)

ชื่อสัญญา : สัญญาเช่าโครงข่าย อินเตอร์เนต โปรโตคอล

คู่สัญญา : บริษัท ทีโอที จำกัด (มหาชน) (ในสัญญาเรียกว่า “ทีโอที”) และบริษัท จัสมิน
อินเตอร์เนต จำกัด (ในสัญญาเรียกว่า “บริษัท”)

วันที่ทำสัญญา : 12 ตุลาคม 2544

อายุของสัญญา : 10 ปี

สาระสำคัญ : 1. ลักษณะของสัญญา ทีโอที ให้บริษัทเช่าโครงข่ายที่ใช้ในการติดต่อสื่อสารข้อมูล
สำหรับดำเนินการให้บริการอินเตอร์เนตแก่ประชาชน

2. การดำเนินกิจการและความรับผิดชอบ
บริษัทจะจัดหาและติดตั้งเครื่องและอุปกรณ์ในการให้บริการอินเตอร์เนตทั้งหมด
โดยเชื่อมต่ออุปกรณ์ตามที่ ทีโอที กำหนด
พร้อมทั้งรับผิดชอบค่าใช้จ่ายในการซ่อมบำรุงเครื่องและอุปกรณ์รวมทั้งอะไหล่ทั้งหมด
และตกลงเช่าระบบเชื่อมโยงสัญญาณ คู่สายเช่า วงจรเช่า ของ ทีโอที
เพื่อเปิดให้บริการอินเตอร์เนต

3. กรรมสิทธิ์ในสินทรัพย์ต่างๆ อุปกรณ์เชื่อมโครงข่ายเป็นของบริษัท
ส่วนระบบเชื่อมโยงสื่อสัญญาณและโครงข่ายอินเตอร์เนต เป็นของทีโอที

4. ค่าตอบแทน ค่าขอใช้โครงข่ายไอพี และค่าต่อเชื่อมโครงข่ายตามที่ทีโอทีกำหนด

5. การประกันทรัพย์สิน บริษัทต้องนำหนังสือค้ำประกันธนาคารตามที่ทีโอทีกำหนด
มีอายุตลอดระยะเวลาตามสัญญาฉบับนี้ มามอบให้ทีโอทีไว้เป็นหลักประกันการปฏิบัติตามสัญญา

6. ขอบข่ายการบริการ บริษัทตกลงใช้บริการต่อเชื่อมโครงข่ายไอพีเฉพาะภายในประเทศอย่างน้อย
512 Kbps ตลอดอายุสัญญา โดยเป็นผู้รับผิดชอบและดำเนินการเองในนามบริษัท
ซึ่งจะต้องไม่ดำเนินการให้บริการเช่นเดียวกับบริการหลักของทีโอที
และยินยอมให้ทีโอทีตรวจสอบการดำเนินงานและข้อมูลต่างๆ ได้

5. บริษัท ทริปเปิลที บรอดแบนด์ จำกัด (มหาชน)

 สรุปสาระสำคัญของใบอนุญาตการประกอบกิจการโทรคมนาคมแบบที่สาม เลขที่ 3ก/49/001 

ชื่อใบอนุญาต : ใบอนุญาตการประกอบกิจการโทรคมนาคมแบบที่สาม

ผู้ออกใบอนุญาต : คณะกรรมการกิจการโทรคมนาคมแห่งชาติ

ผู้รับใบอนุญาต : บริษัท ทริปเปิลที บรอดแบนด์ จำกัด (มหาชน)

วันที่ออกใบอนุญาต : 23 กุมภาพันธ์ 2549

วันที่ใบอนุญาตหมดอายุ : 22 กุมภาพันธ์ 2569

ลักษณะและประเภทของ : 1. บริการโทรศัพท์ประจำที่

กิจการโทรคมนาคมที่อนุญาต 1.1 บริการโทรศัพท์พื้นฐาน

1.2 บริการโทรศัพท์สาธารณะ

1.3 บริการโทรศัพท์ราคาประหยัด

1.4 บริการเสริมบนบริการโทรศัพท์ประจำที่ จำนวน 14 บริการ ได้แก่

- บริการรับสายเรียกซ้อน (Call Waiting Service)

- บริการโอนเลขหมาย (Call Forwarding Service)

- บริการจำกัดการเรียกออก (Outgoing Call Baring Service)

- บริการย่อเลขหมาย (Abbreviated Dialing Service)

- บริการเรียกซ้ำอัตโนมัติ (Automatic Call Repetition Service)

- บริการเลขหมายด่วน (Hot-Line Service)

- บริการสนทนาสามสาย (Conference Call Service)

- บริการตู้สาขาเสมือน (Centrex)

- บริการตู้สาขาอัตโนมัติแบบต่อตรง (Direct Inward Dialing : DID)

- บริการเลขหมายนำหมู่ (Hunting Group Service)

- บริการแสดงหมายเลขเรียกเข้า (Caller ID Presentation Service)

- บริการโทรฟรี (Free Phone Service)

- บริการ Mass Calling

- บริการ Calling Card

2. บริการสื่อสารข้อมูล

2.1 บริการโครงข่ายดิจิตอล (DDN)

2.2 บริการวงจรเชื่อมต่อความเร็วสูง

2.3 บริการโครงข่ายเสมือน

2.4 บริการโครงข่ายเสมือนแบบ Dial-up (VPDN)

2.5 บริการประชุมทางไกลแบบพหุสื่อ

ค่าธรรมเนียม : 1. ค่าธรรมเนียมรายปีสำหรับใบอนุญาตแบบที่สาม :
ผู้รับใบอนุญาตจะต้องชำระเป็นรายปี ในอัตราร้อยละ 3
ของรายได้จากการประกอบกิจการโทรคมนาคมในแต่ละปีก่อนหักค่าใช้จ่ายของผู้รับใบอนุญาตแบบที่สาม

2.
ค่าธรรมเนียมในการนําส่งกองทุนเพื่อการจัดใหมีบริการโทรคมนาคมพื้นฐานโดยทั่วถึงและบริการเพื่อสังคม
(Universal Service Obligations หรือ USO) :
ในกรณีที่ผู้รับใบอนุญาตไม่สามารถจัดให้มีบริการโทรคมนาคมพื้นฐานโดยทั่วถึงและบริการเพื่อสังคมตามที่
กทช. กำหนดไว้
ผู้รับใบอนุญาตต้องจัดสรรเงินรายได้จากการประกอบกิจการโทรคมนาคมโดยให้นำส่งรายได้ก่อนหักค่าใช้จ่ายของผู้รับใบอนุญาตในการประกอบกิจการที่ได้รับอนุญาตในอัตราร้อยละ
4 ต่อปี หรือตามอัตราที่ กทช. ประกาศกำหนด
เข้ากองทุนพัฒนากิจการโทรคมนาคมเพื่อประโยชน์สาธารณะ

3. ค่าธรรมเนียมเลขหมายโทรคมนาคม:

3.1 เลขหมายโทรคมนาคมทั่วไป 1 บาท/เลขหมาย/เดือน

3.2 เลขหมายโทรคมนาคมพิเศษ 3 หลัก 1,000,000 บาท/เลขหมาย/เดือน

6. บริษัท ทริปเปิลที อินเทอร์เน็ต จำกัด

 สรุปสาระสำคัญของใบอนุญาตการให้บริการอินเทอร์เน็ต แบบที่หนึ่ง เลขที่ NTC/MM/INT/ISP/I/011/2550

ชื่อใบอนุญาต : ใบอนุญาตการให้บริการอินเทอร์เน็ต แบบที่หนึ่ง

ผู้ออกใบอนุญาต : คณะกรรมการกิจการโทรคมนาคมแห่งชาติ

ผู้รับใบอนุญาต : บริษัท ทริปเปิลที อินเทอร์เน็ต จำกัด

วันที่ออกใบอนุญาต : 20 มิถุนายน 2550

วันที่ใบอนุญาตหมดอายุ : 19 มิถุนายน 2551

ลักษณะและประเภทของ : 1. บริการอินเทอร์เน็ตแบบ Dial-up

กิจการโทรคมนาคมที่อนุญาต 2. บริการอินเทอร์เน็ตแบบ ADSL

3. บริการอินเทอร์เน็ตแบบ Leased Line

4. บริการอินเทอร์เน็ตแบบ WiFi

5. บริการเสียงผ่านการให้บริการอินเทอร์เน็ต ที่ไม่มีเลขหมายโทรศัพท์

6. บริการอื่นๆ เช่น Web Hosting, Mail Hosting, Backup Server

ค่าธรรมเนียม : ค่าธรรมเนียมรายปีสำหรับใบอนุญาตบริการอินเทอร์เน็ตแบบที่หนึ่ง :
ค่าอนุญาตปีแรก 25,000 บาท ค่าอนุญาตสำหรับปีถัดไป 20,000 บาท

เอกสารแนบ 4

  -----------------------------------------------------------------------
  รายงานคณะกรรมการตรวจสอบ

  -----------------------------------------------------------------------

คณะกรรมการตรวจสอบของบริษัท จัสมิน อินเตอร์เนชั่นแนล จำกัด (มหาชน)
ประกอบด้วยกรรมการบริษัทที่เป็นอิสระจากการบริหารงานจำนวน 3 ท่าน โดยมี ดร.วิชิต
แย้มบุญเรือง เป็นประธานคณะกรรมการตรวจสอบ ดร. วรพล โสคติยานุรักษ์ และดร.โยธิน
อนาวิล เป็นกรรมการตรวจสอบ เพื่อทำหน้าที่ดูแลการดำเนินการ
ตามบทบาทหน้าที่ความรับผิดชอบที่กำหนดในข้อบังคับคณะกรรมการตรวจสอบ

ในปี 2550 คณะกรรมการตรวจสอบได้ปฏิบัติหน้าที่อย่างเป็นอิสระ ครบถ้วนตามที่ได้รับมอบหมาย
และรายงานต่อคณะกรรมการบริษัท โดยได้ประชุมร่วมกับผู้บริหารระดับสูง
ผู้บริหารฝ่ายตรวจสอบภายใน และผู้สอบบัญชี ในวาระที่เกี่ยวข้อง
ผลการปฏิบัติงานของคณะกรรมการตรวจสอบ สรุปได้ดังนี้

 สอบทานงบการเงินรายไตรมาสและงบการเงินประจำปี ที่เป็นงบการเงินของบริษัทฯ
และงบการเงินรวมของบริษัทฯ และบริษัทย่อย ก่อนนำเสนอต่อคณะกรรมการบริษัท,
สำนักงานคณะกรรมการกำกับหลักทรัพย์และตลาดหลักทรัพย์ และตลาดหลักทรัพย์แห่งประเทศไทย
ซึ่งผลจากการสอบทานงบการเงินประกอบกับคำชี้แจงของผู้สอบบัญชีและฝ่ายบริหาร
คณะกรรมการตรวจสอบเห็นว่างบการเงินดังกล่าว ได้จัดทำขึ้นอย่างถูกต้องตามมาตรฐานการบัญชี
และมีการเปิดเผยข้อมูลที่สำคัญอย่างเพียงพอ

 ประเมินความเหมาะสม เพียงพอ
ของระบบควบคุมภายในและให้ความเห็นต่อผลการตรวจสอบภายใน
ผ่านการกำกับดูแลของสำนักตรวจสอบภายใน และการตรวจสอบของผู้สอบบัญชี
โดยประชุมหารือกับผู้สอบบัญชีและผู้ตรวจสอบภายใน
พิจารณาประเด็นข้อเสนอแนะที่สำคัญเพื่อเพิ่มประสิทธิภาพการดำเนินงาน
และการควบคุมภายในให้แก่ฝ่ายบริหาร

 พิจารณาให้ความเห็นชอบแผนการตรวจสอบประจำปี 2551
ซึ่งได้จัดทำขึ้นบนพื้นฐานของการประเมินความเสี่ยง โดยมีขอบเขตที่ครอบคลุมระบบงานต่างๆ
ที่สำคัญในบริษัทและกลุ่มบริษัท

 สอบทานและติดตามผลการบริหารความเสี่ยงของบริษัท
และบริษัทย่อยตามที่คณะกรรมการบริหารความเสี่ยงได้จัดให้มีการประเมินความเสี่ยงที่มีผลกระทบต่อการบรรลุเป้าหมายในการทำธุรกิจของบริษัท
และได้กำหนดมาตรการป้องกัน และแก้ไขความเสี่ยงดังกล่าว
เพื่อให้แน่ใจว่าแนวทางหรือมาตรการต่างๆ ในการบริหารความเสี่ยงนั้น สามารถนำไปปฏิบัติได้จริง

 สอบทานการทำรายการที่เกี่ยวโยงกันของบริษัท
และบริษัทย่อยตามหลักเกณฑ์ของตลาดหลักทรัพย์แห่งประเทศไทย
คณะกรรมการตรวจสอบเห็นว่าการทำรายการดังกล่าวเป็นไปอย่างสมเหตุสมผล มีเงื่อนไขต่างๆ
ตามปกติของธุรกิจ และเป็นไปเพื่อประโยชน์สูงสุดของบริษัท และมีการเปิดเผยข้อมูลอย่างถูกต้อง
ครบถ้วน เพียงพอ


ให้คำแนะนำแก่ฝ่ายบริหารเกี่ยวกับการดำเนินงานเพื่อเสริมสร้างระบบการกำกับดูแลกิจการที่ดีให้เกิดขึ้นตามแนวทางของตลาดหลักทรัพย์แห่งประเทศไทย
รวมถึงช่วยเตือนให้การปฏิบัติในเรื่องต่างๆ ที่บริษัทฯ ต้องดำเนินการให้เป็นไปตามข้อกำหนด
และระเบียบของหน่วยงานกำกับดูแลบริษัทมหาชน

อนึ่ง คณะกรรมการตรวจสอบได้เสนอต่อคณะกรรมการบริษัท เพื่อพิจารณาเสนอแต่งตั้งบริษัท
สำนักงาน เอินส์ท แอนด์ ยัง จำกัด เป็นผู้สอบบัญชีของบริษัทฯ ประจำปี 2551

(ดร.วิชิต แย้มบุญเรือง)

ประธานคณะกรรมการตรวจสอบ